С Т А Н О В И Щ Е

от доц. д-р Мира Николаева Маркова, преподавател в катедра „Етнология” при Исторически факултет на СУ „Св. Климент Охридски”

за дисертационен труд

на тема: Антропологична характеристика на ученици (12- 17 годишни) от централна Гърция

автор: Магдалена Димитрова Пиринска- Апостолу

за присъждане на образователна и научна степен „доктор”

В представената за защита дисертация авторката се фокусира върху динамичния процес на растежа и развитието на отделни индивиди и социални групи. Фокус са учениците от 12 до 17 годишна възраст от централна Гърция като умело са използвани подходите на физическата и културната антропология. Чрез този синтез се получава интересно и приносно съчинение.

Магдалена Пиринска ни показва как оптималният растеж на индивида може да бъде достигнат единствено, когато ендогенните и екзогенните фактори съществуват в хармония. Интензивните процеси на растежа и съзряването на тялото определят особената чувствителност на човека към условията на околната среда. Обективната историческа реалност довежда до промени в стила на живот, хранене, изменения в демографската характеристика на изследвания регион, а всичко това реално се отразява на физическото развитие на човека, като съответно то може да се забави или обратно да се ускори. На тези процеси дисертантката е обърнала пространно внимание и резултатите са отчетени прецизно и точно.

Дисертацията се състои от уводна част, три глави, заключение (разделено на изводи, приноси и обобщение), библиография и приложение, с общ обем 251 страници. Част от резултатите са онагледени с 42 таблици и 83 фигури. Библиографията е пространна като включва 34 източника на кирилици и 416 на латиница.

Основната цел на настоящата дисертация е да се проследят възрастовите промени, половите и териториални вариации по основни морфологични и серологични белези на ученици на възраст от 12 до 17 години от централна Гърция и уточняване възрастта на половото съзряване на девойките. На тази база да се даде по- пълна антропологична характеристика на населението в областите Тесалия и Епир. За целта е проведено теренно- антропологично изследване в три окръжни града, четири села и два острова в Тесалия и три окръжни града в Епир. Проучването е достатъчно представително като са изследвани 2 683 индивида в посочената възрастова група.

Постигането на целта е свързано с решаването на 9 задачи, коректно формулирани от авторката. Според мен задачите са решени успешно, а критичният прочит на дисертационния труд доказва, че основната цел е изпълнена. Предложеният текст като качество и внушение дори надхвърля академичните изисквания за придобиване на образователната и научна степен „доктор“. Магдалена Пиринска предлага оригинален продукт със стройна структура, отлично подбрана методология, прецизност и критичност при представянето на емпиричния материал и анализа на литературата. Показан е широк поглед върху проучваното явление като трябва да се отчитат трудностите при работа в чужда етническа среда, особеностите на местното законодателство и психологическия фактор, който несъмнено трябва да бъде отчетен при подобно проучване. Данните от изследването са вписани коректно в антропологичен фиш, разделен на две части: анкетно проучване и данни от изследваните признаци.

В настоящия дисертационен труд са включени 6 соматометрични белега, 9 соматометрични индекса, 15 кефалометрични белега и 12 кефалометрични индекса. Определени са границите на физическото съзряване на момичетата в Тесалия и Епир.

В първа глава авторката дава кратка историческа и етнографска справка за изследваните региони като анализът на данните е коректен и използван по предназначение.

Фокус на втора глава са соматометричните показатели, кефалометричните показатели, кефалоскопичните белези, менарха, кръвногруповата принадлежност. Направена е и статистическа обработка на данните.

Магдалена Пиринска представя резултатите и защитава получените данни като се основава и на избраната теоретична рамка в самостоятелна глава, именувана: „Резултати и обсъждане“. Резултатите от изследването показват хомогенност при различните териториални групи. Контингентът е разделен на групи по полов, възрастов, териториално- демографски и социално- демографски аспект с цел откриване статистически значими различия между тези групи. Резултатите са представени в следния ред: соматометрични белези, соматометрични индекси, кефалометрични белези, кефалометрични индекси, скопични белези, възраст на първа менструация, кръвни групи.

Данните са твърде интересни като най- вариабилни по отношение на всички белези се оказват момчетата от селата и градовете на Тесалия, а най- малко вариабилни са определени възрастовите групи от островите на Тесалия и групата на момичетата от областта Епир. На база секуларните соматометрични промени се доказва, че като цяло контингента от Епир е с по- високо средно телесно тегло в сравнение с този от Тесалия. Промяната на хранителните навици, трудовата заетост и въобще имененията, които настъпват в екологичната ниша, водят до увеличаване на ръста на индивидите. Най- често срещаната кръвна група се оказва А, следвана от 0, най- рядко срещана е АВ. Повечето изследвани индивиди са с положителен Резус фактор. Средната възраст на настъпване на менарх при момичетата е 12, 48 години, като в урбанизираните райони настъпва малко по- рано.

Изследваните подгрупи по съвкупност от соматични белези и индекси без оглед на възраст се обединяват по отношение на половата принадлежност, а не под влияние на социално- демографски и териториално- географски фактори.

В заключението са изведени още по- категорично направените в хода на изложението изводи. Специално внимание заслужава и приложението към дисертационния труд, където е дадена дескриптивна статистика на изследваното население от Тесалия и Епир, разделено на възрастови, полови, социални и географски групи по отношение на измерваните соматометрични и кефалометрични белези и индекси. Направените 60 таблици допълват и илюстрират общото внушение на дисертационния труд.

Предложената за защита дисертация има много достойнства. Това е едно хармонично съчинение, със ясно очертана структура и концепция. Авторката разглежда през призмата на конкретния емпиричен материал в сравнителен план процеса на растежа и съзряване на учениците от 12 до 17 години от централна Гърция и осветлява един почти неизследван проблем. Заемайки се с проучване в чужда етническа среда, Магдалена Пиринска преодолява много предизвикателства. Това показва широта на възгледите и познанията. Ценна е приложността на предложеното изследване като то може да бъде използвано от здравните институции при определяне на политики, целящи подобряване на общия здравен статус.

Отчитайки достойнствата на дисертацията „Антропологична характеристика на ученици (12- 17 годишни) от централна Гърция” и трудностите при реализирането й, намирам за основателно да дам своята положителна оценка и да препоръчам на научното жури да присъди на Магдалена Димитрова Пиринска- Апостолу образователната и научна степен „доктор”.

София, 10. 02. 2020 г. Рецензент:

доц. д-р Мира Маркова